Pastoraal – Hervormend
Posted on 26 December 2017 7 January 2018 Posted in Gedink oor God, Hervormd, PastoraalTagged begrafnis, bekeringLeave a comment
Begrafnisse is meer eg as troues.
By begrafnisse is ons kaler, ontbloot, weerloser, gestroop en swarter as wit kant en confetti, veel minder optimisties met ŉ tekort aan die gewone bravade. Ons is rou, seer en vol verwyt oor goed wat ons kon gedoen het en wat moes gewees het.
Die dominee klim nie net die kansel nie, maar kom veel nader aan die kaal drade om ons hart waar die vonke spat van kortsluitings.
Dan bekeer die predikant ons. Dis ŉ rare gehoor hierdie, van die DDT-soort; nou gevange, aan die dominee se hand en tong uitgelewer.
Dis ŉ gulde geleentheid! Dis dalk waar, Dominee, maar dis nie ŉ gawe geleentheid nie. Misbruik van jou kansel om ŉ magsgreep uit te oefen, is nie nou vriendelik jeens roubeklaers of ŉ billike beeld van God nie.
Ek weet regtig van niemand wat by ŉ begrafnis bekeer is nie. Ek weet van ŉ paar mense wat na begrafnisse gesê het hulle weet nou weer en met groter oortuiging waarom hulle nie meer kerk toe gaan nie.
En ek weet van talle wat by begrafnisse geen troos kon vind nie. Dat troos was wat hulle kom soek het, is deur die dominee geïgnoreer ter wille van “God se agenda” (of dalk die dominee s’n?). Hy het hulle op baadjies getakseer en verkeerd geoordeel.
So min as wat daar doelgerig op bekering gefokus moet word, mag lofprysing en huldeblyke aan die afgestorwene die rede vir die erediens wees. En ewe min is daar in die erediens ruimte vir dankbetuigings wat in sektariese preke ontaard. ŉ Erediens is per definisie ŉ diens tot eer van God. En goedkoop genade wat vryspreek en ophemel waar van hemel nie ooglopend sprake kan wees nie (onthou tog, Dominee, die Here weet beter as jy, en die Here besluit) is ook nie tot eer van God nie.
Laat dit aan God oor. Dank Hom. Prys God.
God nooi immers sondaars uit: Kom na My toe, my las is lig. Kom na My toe, my genade is genoeg. Kom na My toe, hier is baie plek. Praat Hom net agterna.
Nooi uit. Gee seën. Wees gasvry. Doen dit sonder voorbehoud of vooroordeel. Moenie vals hoop gee of valslik vryspreek nie. Maar moet ook nie te haastig raak met die oordeel nie. Snaaks dat ons op eersgenoemde bedag is, en kwistig raak met die laaste.
Jy bekeer nie by ŉ begrafnis nie. Jy bied troos aan en gee seën en pleit by God om genade vir bedroefdes. Jy eer God. Jy dien die Here. Jy bemiddel sy meelewing, bedien sy liefde, vertel van sy begrip vir mense, sy welbehae en sy beste bedoelings, sy beskikking en voorsienigheid, sy beskikbaarheid en nabyheid.
Sonder om met grondverskuiwende verandering af te dreig van ŉ gehoor wat onder dwang van die dood voor jou sit, vier die lewe wat God ons gun en gee.
Maar by ŉ begrafnis, bekeer jy nie. Nie as jy agting het vir God, sy huisgesin en genade nie.
Posted on 17 December 2017 31 December 2017 Posted in Eredienste, Gedink oor God, Hervormd, PastoraalTagged Advent, Betlehem, Ek is vir jou hier, God is hier, Immanuel, Kersfees, Matteus 2:1-12Leave a comment
God is hier. Ek ook. By jou.
Kersfees leer my God is na my op soek. En God soek na jou ook, jy wat hier by my is. Kersfees moet my leer dat, as God by my is, en jy voel Hom nie ná aan jou nie, dan is dit hoekom ek by jou moet bly. Sodat jy God by my kan kom kry. God is by my. En ek is hier vir jou. Ek is jou Bethlehem, ŉ stal vir diere, maar darem.
Matteus 2 : 1 tot 12
17 Desember 2017. NHKA Kampersrus
Continue reading “Wees Bethlehem. “ →
Posted on 3 December 2017 27 December 2017 Posted in Eredienste, Gedink oor God, Hervormd, PastoraalTagged Advent, as ek nie vir Kersfees kans sien nie, Babel, Dag van die Here, God mis mense, Jesaja 13, koue Kersfees1 Comment
Dis die eerste Sondag van Advent. Kersfees kom.
Maar dis nie vir almal van ons goeie nuus nie. Vir baie mense is Kersfees ŉ beproewing. Dis ŉ mylpaal vir net nog ŉ mislukte jaar, verspeelde kanse en vergane geleenthede. Dis ŉ seer herinnering aan swaar verliese wat gely is, mense wat weg is, van eensaamheid te midde van viering, en ŉ verlange na tye wat nie terugkom nie.
Kersfees kan sout in die wonde kom vryf.
Kom ons hou vandag mense in gedagte vir wie Advent die moeilikste seisoen van die jaar inlui.
3 Desember 2017, NHKA Kampersrus
Continue reading “Gekaapte Kersfees? As jy opsien, nie uitsien nie.” →